b'\n_START_ARTICLE_\nCelov\xc5\xa1ka kotlina\n_START_PARAGRAPH_\nCelov\xc5\xa1ka kotlina (nem\xc5\xa1ko Klagenfurter Becken) je okoli 70 km dolg in 20 do 30 km \xc5\xa1irok predel  notranjealpske kotline v Vzhodnih Alpah na Avstrijskem Koro\xc5\xa1kem. Ugreznjena je med Centralnimi Alpami in Ju\xc5\xbenimi Alpami. Ju\xc5\xbeni rob Celov\xc5\xa1ke kotline se naslanja na Karavanke, dno doline je na okoli 380 do 510 mnm. V osredju doline prevladujejo gri\xc4\x8devja, hribovja in podolja. Ob gorskih hrbtih Dobra\xc4\x8da (2166 m) na zahodu, Svinje (2079 m) in Golice (2140 m) na vzhodu, ter ob Karavankah na jugu prehaja kotlinsko dno neposredno v visokogorje. Ledenonosni nanosi \xc4\x8dlenijo kotlino na ve\xc4\x8d delov. Na zahodu se Celov\xc5\xa1ka kotlina nadaljuje v Ziljsko dolino, ve\xc4\x8dje planote in doline pa so Gure, Podjuna, Ro\xc5\xbe, Celov\xc5\xa1ko polje, Gosposvetsko polje in Grobni\xc5\xa1ko polje (nem\xc5\xa1ko Krappfeld). Celov\xc5\xa1ka kotlina se odvodnjava v Dravo s pritoki. Dana\xc5\xa1njo podobo je kotlina dobila v zadnji ledeni dobi, ko sta povr\xc5\xa1je izoblikovala \xc2\xbbdravski\xc2\xab\xc2\xa0in \xc2\xbbziljski\xc2\xab\xc2\xa0ledenik, ki sta kotlino napolnjevala z morenskimi nanosi do Pliberka, in zapustila v reliefu obilo kotanj, v katerih so ostala ve\xc4\x8dja jezera.\n_START_SECTION_\nPodnebje\n_START_PARAGRAPH_\nZaradi kotlinske lege je klima bolj celinska. Toplotni obrat povzro\xc4\x8da nizke no\xc4\x8dne temperature (januarja -4\xc2\xbaC do -7\xc2\xbaC), letne temerature pa zna\xc5\xa1ajo okoli 24\xc2\xbaC. V osrednjem hribovitem delu je nadpovpre\xc4\x8dno veliko son\xc4\x8dnih ur, tako da se povr\xc5\xa1ina jezerske vode ogreje tudi do 24\xc2\xbaC. Letna mno\xc5\xbeina padavin se zni\xc5\xbeuje od okoli 1500 mm na zahodu, do okoli 800 mm na vzhodu.\n_START_SECTION_\nNaselja\n_START_PARAGRAPH_\nUpravno sredi\xc5\xa1\xc4\x8de celotne Koro\xc5\xa1ke je Celovec, ki le\xc5\xbei sredi Celov\xc5\xa1ke kotline in sicer na t. i. Celov\xc5\xa1kem polju. Ve\xc4\x8dja regionalna sredi\xc5\xa1\xc4\x8da so: Beljak, Borovlje, Pliberk, \xc5\xa0t. Pavel, \xc5\xa0entvid ob Glini, Velikovec in Wolfsberg. Ostala naselja v katerih \xc5\xbeivijo tudi Koro\xc5\xa1ki Slovenci so Grebinj (Griffen), Grebinjski Klo\xc5\xa1ter (Stift Griffen).'